«Uzbekistan airways» aviakompaniyasiga tegishli Airbus A320 samolyoti Toshkent shahridan Rossiyaning Qozon shahriga parvozni amalga oshirayotgan vaqtda qo‘nish oldidan dvigateldagi nosozlik haqida xabar bergan. Bu haqda «AVIAINCIDENT» Telegram-kanali xabar bermoqda. Manbada aytilishicha, 7 yanvar kuni Qozonga UZB9649 reysni amalga oshirayotgan UK32012 raqamli uchoq mahalliy vaqt bilan 19:40 da dvigatellardan biri ishlamay qolgani haqida xabar berib, 2700 fut balandlikda uchishga ruxsat so‘raydi. Soat 19:43 da Qozon aerodromiga samolyotni qo‘ndirish mumkinligi habar qilinadi. 19:49 da Qozon aerodromida qutqaruv trevogasi chalinadi. 19:57 da uchuvchilar dvigateldagi nosozlikka qaramay, samolyotni Qozon aerodromiga muvaffaqiyatli qo‘ndirishadi. Shundan keyin trevoga bekor qilindi. Flighradar24 portalida ushbu reys haqida berilgan ma’lumotda samolyot chindan 19:57 da Qozonga qo‘ngani ko‘rinadi. Parvoz xaritasida esa uchoq qo‘nish oldidan osmonda bir marta aylanganini ko‘rish mumkin.